दासान्दै बिटिसिनि बिसायख’थिखौ लानानै जायगायारि, रायजोयारि आरो हादरारि राजखान्थि दोलोफोरा मुखुब। मोनसेल’ थांखि माबोरै बिटिसिनि खुंथायखौ आवग्रिनानै लानो बिनिनो सेरफाखायनाय राजखान्थि । बिदि समावनो रायजोयाव हाग्रामा महिलारी दैदेननाय बिपिएफ, अतुल बरा दैदेननाय एजिपि बायदि राजखान्थि दोलोफोरा गावनिखौ नागारनानै माबोरै फैगौ बिधान सभा बिसायख’थियाव गोहोयाव फैनो हायो बिनिनो राजखान्थि खालामनायखौ नुनो मोन्दोंसै। फैगौ 2021 नि बिधान सभा बिसायख’थिनि साना फैगासिनो दं बिदि समावनो मेल-मिथिं खालामनानै बिसायख’थिनि साखा-फारा जानायखौ नुनो मोन्दों। आसु आरो आसाम जातीयताबादी युब’ सात्र परिषदा जयै “असम जातीय परिषद” मुंनि मोनसे जायगायारि राजखान्थि हान्जा दाफुंबाय। बिदिनो कृषक मुक्ति संग्रामा “रायजर दल” आरो ट्राइबेलफोरनि गौथुमफोरा ज’ जानानै “भूमिपुत्र मन्स ” मुं होनानै जायगायारि राजखान्थि दोलो दादों। बिनि आवगायाव गागि खौरांगिरि थामहिनबा राज्य’ सभानि एमपि अजित कुमार भुञानि दैदेननायाव गासैबो जायगायारि दोलोखौ खौसे खालामनायनि थांखिजों “जायगायारि गणमर्सा” दानाय जायो। गासैबो गिदिर-फिसा राजखान्थि हानजानि थांखियानो जाबाय फैगौ 2021 नि बिधान सभानि बिसायख’थियाव बिजेपि दैदेननाय लोगोयारि सोरखारनि गोहोखौ बोख्लायनानै आसामनि जायगायारि राजखान्थिखौ गोख्रों खालामनानै हारि-माहारिनि राव-थुनलाइखौ रैखा खालामनाय। नाथाय गोदानै दानाय माखासे जायगायारि राजखान्थि दोलोफोरा गावबा-गाव हारसिङै बिसायख’थि गेलेयोब्ला बिजेपि दोलोनिसो मोजां जागोनखौ नुहुरो। आरो दा जायगायारि राजखान्थि दोलोनि दैदेनगिरिफोरा साननाय बादि बिजेपिखौ फेजेननो हानाया गोब्राब। मानोना बिजेपि हेंथा दोलोफोरनि भटआसो गावस्रानानै बिजेपियासो मुलाम्फा जाहैगोन। बे थिगदि जायगायारि राजखान्थि दोलोनि माखासे दैदेनगिरि-मावथिफोरा बिधान सभा आरो लक सभायाव एमएलए-एमपि आरो निगम-जौगाखां आफादफोरनि मासिगिरि जानानै रायजोनि एसे मावनायजों लोगोसे गोहोनि मुलाम्फा सुबिदा लानायनि गावारि मुलाम्फाखौ नागिरनानै गोहो लानायनि राजखान्थिनि मोनसे महर बादिसो बुंनो हायो। सिगाङाव बिधान सभानि बिसायख’थिखौ लानानै गोदान-गोदान राजखान्थि सानखांनाय सुजुदों राजखान्थि दैदेनगिरि-मावथिफोरा। ओजों आसामनि सुबुंफोरजों अनसायनाय आरो फोथायनाय लाबोनो हायै कंग्रेस दोलोयाबो हारसिं भट गेलेयोब्ला बिजेपि लोगोयारि हानजाखौ फेजेननो हानाया गोरलै नङा । 2021 मायथायाव जानो गोनां बिधान सभा बिसायख’थियाव बिजेपि लोगोयारि दोलोखौ फेजेननोब्ला गावनि दोलोनि नेमखान्थि आरो गावारि मुलाम्फाखौ नागारनानैब्लाबो ज’जायोब्ला फेजेननो हागोनखौ नुहुरो। बेखौ खालामोब्ला फैगोन समफोराव सोरखारा सोलायनो हागौ। नाथाय कंग्रेस दोलोआ ज’खालामनो नागिरनाय लोगोयारि दोलो दानायाबो एसे गोरलै बाथ्रा नङा। थेवबो नाजायोब्ला जाफुङैनि बाथ्रा थाया। बिनिखायनो फैगोन सानफोराव आसामनि सुबुंफोरा माबेथिं बार बारो बेसो नायथाव जागोन ।